แนวโน้มหุ้นเช้านี้ลุ้นขึ้นในกรอบจำกัด
นักวิเคราะห์ฯคาดตลาดหุ้นไทยเช้านี้ยังมีโมเมนตัมปรับขึ้นได้ แต่ไม่มากเล็งแรงหนุนจากเก็งงบฯ ไตรมาสแรกของปี
25 เม.ย. 2555

นักวิเคราะห์ฯคาดตลาดหุ้นไทยเช้านี้ยังมีโมเมนตัมปรับขึ้นได้ แต่ไม่มากเล็งแรงหนุนจากเก็งงบฯ ไตรมาสแรกของปี 
นายปริญทร์ กิจจาทรพิทักษ์ ผู้บริหารสายงานวิเคราะห์หลักทรัพย์และกลยุทธ์การลงทุน บล.เคทีบี (ประเทศไทย) กล่าวว่า ตลาดหุ้นไทยเช้านี้ยังมีโมเมนตัมที่จะปรับตัวขึ้นได้ แต่คงจะไม่มาก เนื่องจากเมื่อวานนี้นักลงทุนต่างชาติได้พลิกกลับมาขายสุทธิเป็นวันแรกทำให้กรอบการขึ้นตลาดฯมีจำกัด 
แต่ Sentiment บวกของตลาดฯก็คงจะมาจากที่ตลาดต่างประเทศไม่ได้เป็นตัวถ่วง โดยตลาดสหรัฐฯก็ไม่ปรับตัวลง และตลาดหุ้นอื่นในภูมิภาคเอเชียเช้านี้ก็ยังบวกได้แม้จะเล็กน้อยมากก็ตาม 
อีกทั้งตลาดบ้านเรายังมีปัจจัยหนุนในประเทศในเรื่องของการประกาศผลการดำเนินงานงวดไตรมาส 1/55 ของบริษัทจดทะเบียน ซึ่งภาพรวมก็น่าจะออกมาดี และในวันนี้ก็จะมีการประกาศงบฯของ PTTEP ซึ่งก็คาดว่าจะออกมาดีด้วย และคงจะทำกำไรสูงสุดใหม่ โดยคาดว่าจะมีกำไรประมาณ 16,000 ล้านบาท    พร้อมให้กรอบการแกว่งไว้ที่ 1,195-1,205 จุด